Delos — end 3rd c. BC
Region: Aegean Islands, incl. Crete (IG XI-[XIII]) — Delos (IG XI and ID) 

ο ιερευς απολλωνιος ανεγραψεν κατα προσταγμα του θεου ο γαρ παππος ημων απολλωνιος ων αιγυπτιος εκ των ιερεων τον θεον εχων παρεγενετο εξ αιγυπτου θεραπευων τε διετελει καθως πατριον ην ζωσαι τε δοκει ετη ενενηκοντα και επτα. διαδεξαμενου δε του πατρος μου δημητριου ακολουθως τε θεραπευοντος τους θε[ο]υς δια δε την ευσεβειαν εστεφανωθη υπο του θεου εικονι χαλκει η ανακειται εν τωι ναωι του θεου ετη δε εβιωσεν εξηκοντα και εν. παραλαβοντος δε μου τα ιερα και προσκαθημενου ταις θεραπειαις επιμελως ο θεος μοι εχρηματισεν κατα τον υπνον οτι σαραπιειον δει αυτωι αναδειχθηναι ιδιον και μη ειναι εν μισθωτοις καθως προτερον ευρησειν τε τοπον αυτος ου δει εδρασθηναι σημανειν τε τον τοπον. ο και εγενετο. ο γαρ τοπος ουτος ην κοπρου μεστος ος προεγεγραπτο πωλουμενος εν βιβλιδιωι εν τει διοδωι της αγορας του δε θεου βουλομενου συνετελεσθη η ωνη κατεσσκευασθη τε το ιρον συντομως εν μησιν εξ. ανθρωπων δε τινων επισυνσταντων ημιν τε και τωι θεωι και επενενκαντων κρισιν κατα του ιερου και εμου δημοσιαν τι χρη παθειν η αποτεισαι επηνγειλατο δ εμοι ο θεος κατα τον υπνον οτι νικησομεν. του δ αγωνος συντελεσθεντος και νικησαντων ημων αξιως του θεου επαινουμεν τους θεους αξιαν χαριν αποδιδοντες. γραφει δε και μαιιστας υπερ του ιερου εις την υποθεσιν ταυτην. μυρια και θαμβητα σεθεν πολυαινε σαραπι εργα τα μεν θειας ανα τυρσιας αιγυπτοιο ηυδηται τα δε πασαν αν ελλαδα σειο θ ομευνου ισιδος εσθλοισιν δε σαωτορες αιεν επεσθε ανδρασιν οι κατα παντα νοωι οσια φρονεουσιν. και γαρ τ αμφιαλει δηλωι αρισημα τελεσσας ταπολλωνιου ιρα και εις μεγαν ηγαγες αινον. αυτος δ οι δηναια πατηρ εκομισσεν απ αυτης μεμφιδος οπποτε νη πολυζυγωι ηλυθεν αστυ φοιβου ενδον ειωι δ αεκων ιδρυσε μελαθρωι και σε φιλως θυεεσσιν αρεσσατο. τομ μεν αρ αιων γηραιον κατεπεφνε λιπεν δ εν σειο τεραμνωι υια θυηπολεεν δημητριον ωι επιπανχυ γηθησαν θεραπες. του μεγ κλυες ευξαμενοιο εικω χαλκειην νειωι θεμεν ευ δε τελεσσαι εννυχος αντιπατροιο καθυπνωοντι φαανθεις δεμνιωι ηνωγες τελεσαι χρεος. αλλ οτε και τον γηραλεον λιπε μοιρα παις γε μεν εσθλα διδαχθεις εκ πατρος μεγαλως σεβεν ιερα παν δε κατ ημαρ σας αρετας ηειδεν αει δ ελλισετο νειον οππηι σοι δειμειεν αριφραδεως καταλεξαι εννυχος υπνωοντι διηνεκες οφρα κε μιμνοις σηκωι ενιδρυθεις μηδ αλλυδις αλλοδαπωι εν ουδει ενιχριμπτοιο. συ δ εφρασας ακλεα χωρον οντα παρος και ασημον αει πεπληθοτα λυθρωι παντοιωι μετα πολλον ετι χρονον εννυχιος γαρ ευνηι επιπρομολων λεγες εγρεο βαινε δε μεσσα πασταδος αμφι θυρεθρα και εισιδε γραμμα τυπωθεν τυτθης εκ βυβλοιο το σε φρονεοντα διδαξει οππηι μοι τεμενος τευχηις και επικλεα νειον. αυταρ ο θαμβησας αναεγρετο βας δε μαλ ωκυς ασπ[α]σιως ιδε γραμμα και ωπασεν αργυραμοιβον τιμην ου κτεαρ εσκε σεθεν θ αμα βουλομενοιο ρηιδιως και νειος αεξετο και θυοεντες βωμοι και τεμενος τετελεστο δε παντα μελαθρωι εδρανα τε κλισμοι τε θεοκλητους επι δαιτας. και τοτε δη ρα κακοισι κακος φθονος ενβαλε λυσσαν ανδρασιν οι ρα δικηι ανεμωλιωι εκληισσαν δοιω σον θεραποντα κακον δ επι θεσμον ετευχον η τι χρη παθεειν η εκ τινα τισαι αμοιβην θωης ενγραψαντα κακωι θ υπο δειματι πασαν ηω τε νυκτας τε περι κραδιην ελελιζεν ταρβος θειοπολοιο. σε δε σταλαων αμα δακρυ λισσετ αλεξησαι μηδ ακλεα τευξαι αμοιβην σωι ικετει θανατου δε κακας απο κηρας ερυξαι. ουδε συ παμνηστοισιν εφεσπομενος πραπιδεσσι λησαο του νυχιος δε μολων επι δεμνια φωτος ηυδησας μεθες αλγος απο φρενος ου σε τις ανδρος ψηφος αιστωσει επει εις [ε]με τεινεται αυτον ηδε δικη την ουτις εμευ περιωσιον αλλος ανηρ αυδησει συ δε μηκετι δαμναο θυμον. αλλ οποτε χρονος ιξε δικασπολος εγρετο ναοις πασα πολις και παντα πολυμμιγεων αμα φυλα ξεινων οφρα δικης θεομητιδος εισαιοιεν. ενθα συ κεινο πελωρον εν ανδρασι θανβος ετευξας ση τε αλοχος φωτας γαρ αλιτρονοους επεδησας οι ρα δικην πορσυνον ενι γναθμοις υπανυσσας γλωσσαν αναυδητον της ουτ οπιν εκλεεν ουθεις ουτε γραμμα δικης επιταρροθον αλλ αρα θειως στευντο θεοπληγεσσιν εοικοτας ειδωλοισιν εμμεναι η λαεσσιν απας δ αρα λαος εκεινωι σην αρετην θαμβησεν εν ηματι και μεγα κυδος σωι τευξας θεραποντι θεοδμητον κατα δηλον. χαιρε μακαρ και σειο συναορος οι τ ενι νειωι ημετερωι γεγαασι θεοι πολυυμνε σαραπι.